নারায়ণদেব
নারায়ণদেব মধ্যযুগের বাংলা সাহিত্য মনসামঙ্গল কাব্যের একজন অত্যন্ত জনপ্রিয় বাঙালি কবি। তিনি তাঁর যে সংক্ষিপ্ত আত্মপরিচয় দিয়েছেন তা থেকে জানা যায়, তাঁর বৃদ্ধ পিতামহ উদ্ধারণদেব রাঢ় বাংলা ত্যাগ করে পূর্ববঙ্গের বোরগ্রামে বসতি স্থাপন করেছিলেন। বোরগ্রাম অধুনা কিশোরগঞ্জ জেলায় অবস্থিত। অনুমিত হয় তিনি চৈতন্য পূর্ববর্তী যুগে আবির্ভূত হয়েছিলেন। তাঁর রচিত মনসামঙ্গল কাব্য আসামের ব্রহ্মপুত্র এবং সুরমা উপত্যকা , উভয় অঞ্চলেই ব্যাপক প্রচার লাভ করেছিল। এর ফলে অসমীয়া ভাষায় তাঁর কাব্যটি আনুপূর্বিক পরিবর্তিত হয়ে গেছে। এমন কি কেউ কেউ তাকে অসমীয়া ভাষার আদি কবির মর্যাদা দিয়েছেন।